Restorānu “Wok to Walk” vadītāja Linda Liepiņa pieļauj, ka Rīgas Tehniskās universitātes Absolventu asociācijas valdes loceklis Andris Feldmanis ir iesaistīts nelikumīgās Eiropas Savienības (ES) fondu sadales shēmās, vēsta telekanāls LNT.

Feldmanis Liepiņai esot piedāvājis realizēt ES projektu jaunu darbinieku piesaistei. Par summu neesot runāts, bet Feldmanis esot teicis, ka uzņēmējai nekas nebūs jādara un nauda būs. No šīs naudas uzņēmēja saņemtu 30%, un ar šo summu viņa varētu darīt, ko vēlas.

“Jā, šos projektus kontrolē, būs diena, kad nāks pārbaude un pārbaudīs, vai šie darbinieki, kas piesaistīti, vai viņi atrodas restorānā. Mēs tev piezvanīsim un šos cilvēkus atvedīsim pie tevis,” sarunu atstāstīja Liepiņa.

Uzņēmēja esot bijusi gatava saņemt palīdzību ES fondu apguvē, taču, uzzinot par nelikumībām, darījumu noraidījusi. Viņasprāt, šādās shēmās iesaistīti arī politiķi un ierēdņi. “Uzdevu vienu jautājumu: Andri - 70%! Par ko? Es esmu dzirdējusi 15-20% “otkats", bet 70% - tas taču ir vājprāts, uz kurieni mēs ejam?" stāstīja Liepiņa. Feldmanis esot teicis, ka pilnīgi piekrīt, ka tas ir vājprāts, bet politiķi gribot “rīt” vairāk un vairāk.

Liepiņai bijusi arī telefonsaruna ar Centrālās finanšu un līgumu aģentūras pārstāvi, no kuras viņa nopratusi, ka šādu shēmu iespējamā eksistence amatpersonai neesot jaunums. Šī aģentūra nodarbojas ar ES fondu līdzfinansēto projektu īstenošanu un administrēšanu.

Feldmanis sava vārda minēšanu sauc par apmelošanu un sola vērsties tiesā. "No cilvēka ar atkarību no alkohola es vairs nebrīnos ne par kādiem apgalvojumiem. Ja kaut kas tāds izskanēs ēterā, es vienkārši būšu spiests sūdzēt viņu tiesā par izdomājumu izplatīšanu vai par nomelnošanu," teica Feldmanis, "mēs laikam esam runājuši par kaut kādiem Eiropas projektiem un ka tur ir 70% līdzfinansējums un 30% jāmaksā pašam uzņēmējam. Jā, to gan es zinu, bet ka palīdzēt apgūt… murgs.”

Liepiņa apgalvo, ka pēdējās dienās viņai tiekot sekots un uz viņu tiekot izdarīts spiediens.